ΓΡΑΠΤΗ ΕΡΩΤΗΣΗ E-1636/96 υποβολή: Annemarie Kuhn (PSE) προς την Επιτροπή (24 Iουνίου 1996)

Θέμα: Περιβαλλοντικές επιπτώσεις των εγκαταστάσεων καθαρισμού του ερίου στην Ευρώπη

Σε ποιά κράτη μέλη χρησιμοποιείται για τον καθαρισμό του ερίου ο αλογονωμένος υδρογονάνθρακας τριχλωροαιθάνιο για τον οποίο υπάρχουν υπόνοιες ότι είναι καρκινογόνος;

Ποιά είναι η ποσότητα τριχλωροαιθανίου που εκλύεται στην ατμόσφαιρα;

Σε ποιό ύψος ανέρχονται οι εκπομπές οργανικών ουσιών (υπολογιζομένων σε χιλιόγραμμα CBS ανά τόνο καθαριζόμενου ακατέργαστου ερίου) στα ύδατα που προέρχονται από τον καθαρισμό του ερίου; Ποιά ποσότητα παρασιτοκτόνων εκχύεται στα ύδατα αυτά;

Ποιές επίσημες προδιαγραφές πρέπει να τηρούνται στις εγκαταστάσεις καθαρισμού του ερίου των κρατών μελών; Καλύπτουν οι προδιαγραφές αυτές το σύνολο βλαβερών εκπομπών; Υφίστανται προδιαγραφές σχετικά με τις τοξικές επιδράσεις των παρασιτοκτόνων στους υδρόβιους οργανισμούς;

Ποιοί μηχανισμοί (και με ποιές μεθόδους) χρησιμοποιούνται για τη μείωση των εκπομπών αυτών από τις εγκαταστάσεις καθαρισμού του ερίου; Ποσο αποτελεσματικοί είναι οι μηχανισμοί αυτοί;

Ποιά είναι η φύση και ο όγκος των εκπομπών στην ατμόσφαιρα από τις εγκαταστάσεις καθαρισμού του ερίου των κρατών μελών;

Απάντηση της κας Bjerregaard εξ ονόματος της Επιτροπής (13 Σεπτεμβρίου 1996)

H Eπιτροπή διεξάγει διαβουλεύσεις με τη βιομηχανία και συλλέγει στοιχεία για την έκταση και τον εντοπισμό της χρήσεως τριχλωροαιθυλενίου στον καθαρισμό του μαλλιού καθώς και για τις επακόλουθες ατμοσφαιρικές εκπομπές.

Το επίπεδο οργανικών εκπομπών από τον υδατικό καθαρισμό του μαλλιού κυμαίνεται στα 130 χιλιόγραμμα περίπου χημικής ζήτησης οξυγόνου (chemical oxygen demand - COD) ανά τόννο ακατέργαστου μαλλιού (στοιχεία που ελήφθησαν από την τεχνική έκθεση 16 - βιομηχανία και περιβάλλον - του Προγράμματος των Ηνωμένων Εθνών για το Περιβάλλον (UNEP), με τίτλο «Η κλωστοϋφαντουργική βιομηχανία και το περιβάλλον»). Οι βιοκτόνες εκπομπές από τον καθαρισμό του μαλλιού είναι σημαντικά μικρότερες από αυτές που δημιουργούνται από τον καθαρισμό άλλων υφασμάτων (λόγου χάριν των βαμβακερών), πλην όμως το εισαγόμενο, ειδικότερα, μαλλί είναι δυνατόν να φέρει βιοκτόνα όπως τα aldrin και dieldrin. Δεν υπάρχουν στοιχεία για τις ακριβείς ποσότητες των εν λόγω ουσιών που απορρίπτονται κατά τις διεργασίες που πραγματοποιούνται στον εν λόγω κλάδο.

Βάσει της οδηγίας 76/464/ΕΟΚ περί της ρυπάνσεως που προκαλείται από ορισμένες ουσίες που απορρίπτονται στο υδάτινο περιβάλλον της Κοινότητας ((ΕΕ αριθ. L 129, 18.5.1976. )), απαιτούνται άδειες για όλες τις απορρίψεις στα επιφανειακά ύδατα, συμπεριλαμβανομένων των λιμνών και ποταμών, οι οποίες περιλαμβάνουν ουσίες εγγεγραμμένες στον κατάλογο Ι ή στον κατάλογο ΙΙ της εν λόγω οδηγίας. Οριακές τιμές εκπομπών και ποιοτικοί στόχοι που λαμβάνουν υπόψη τις απαιτήσεις των υδατικών οργανισμών καθορίζονται στην οδηγία 90/415/ΕΟΚ ((ΕΕ αριθ. L 219, 14.8.1990. )) όσον αφορά το τριχλωροαιθυλένιο, στην οδηγία 76/280/ΕΟΚ ((ΕΕ αριθ. L 181, 4.7.1986. )) για το υπερχλωροαιθυλένιο, και στην οδηγία 88/347/ΕΟΚ ((ΕΕ αριθ. L 158, 25.6.1988. )) για τις ουσίες aldrin και dieldrin. Όλες οι εν λόγω ουσίες είναι εγγεγραμμένες στον κατάλογο Ι της οδηγίας 76/464/ΕΟΚ.

Το άρθρο 7 της οδηγίας 76/464/ΕΟΚ προβλέπει προγράμματα περιορισμού (συμπεριλαμβανομένων στόχων ποιότητας) για τις εγγεγραμμένες στον κατάλογο ΙΙ ουσίες προκειμένου να περιοριστούν οι αποδεσμεύσεις, κατά τον καθαρισμό του μαλλιού, απορρυπαντικών - ουσιών με δυσμενείς επιπτώσεις στο ισοζύγιο οξυγόνου - και σειράς γεωργικών φαρμάκων. Το άρθρο 7 απαιτεί τον καθορισμό προτύπων εκπομπών από το κράτος μέλος στην άδεια απόρριψης, βάσει στόχων ποιότητας που καθορίζονται σύμφωνα με την κοινοτική νομοθεσία, εφόσον υπάρχει στην προκειμένη περίπτωση. Οι εν λόγω ποιοτικοί στόχοι πρέπει να λαμβάνουν υπόψη την τοξικότητα, την σταθερότητα και το δυναμικό βιοσυσσώρευσης των ουσιών και να καθορίζονται κατά τρόπον ώστε να προστατεύουν τους υδατικούς οργανισμούς.

Οι καθαρότερες τεχνικές παραγωγής στον εν λόγω τομέα μπορούν να καταταγούν σε τρεις κατηγορίες: εξοικονόμηση νερού και ενέργειας, βελτιστοποίηση της χημικής χρήσεως και τροποποίηση μεθόδων ή εξοπλισμών. Στα απόβλητα, τα λύματα μπορούν να τύχουν επεξεργασίας με πρωτογενείς μεθόδους (όπως η διήθηση, η ουδετεροποίηση, η ισοστάθμιση και η καθίζηση διά της βαρύτητας), με βιολογική επεξεργασία προκειμένου να μειωθεί η βιολογική ζήτηση οξυγόνου (biological oxygen demand - BOD) και η COD, καθώς και με προηγμένες φυσικοχημικές διαδικασίες προκειμένου να αφαιρεθούν τα αιωρούμενα υλικά τα οποία δεν μπορούν εύκολα να σταθεροποιηθούν. Λεπτομερή στοιχεία για όλες αυτές τις πλευρές υπάρχουν στην προαναφερθείσα έκθεση του UNEP.

Οι ατμοσφαιρικές εκπομπές που δημιουργούνται από τον καθαρισμό του μαλλιού συνίστανται κυρίως σε νέφη ελαίων και σε ατμούς διαλυτών. Η Επιτροπή σκοπεύει να υποβάλει προτάσεις για τον έλεγχο των εκπομπών διαλυτών από τις εν λόγω διεργασίες, στο πλαίσιο της δράσεως για τον περιορισμό πτητικών οργανικών ενώσεων (VOC) από τις βιομηχανίες που χρησιμοποιούν διαλύτες, που υπάρχει στο πρόγραμμα εργασίας για το 1996. Δεν υπάρχουν προς το παρόν στοιχεία για το ακριβές επίπεδο των ατμοσφαιρικών εκπομπών από τον εν λόγω κλάδο.